Az év első futamán, Melbourne-ben még Fisichella nyerni tudott a pole-pozícióból, ám utána sorozatos kiesések következtek, így nem volt versenyben a világbajnoki címért. Végül ausztráliai diadalán kívül még kétszer állhatott dobogóra: Monzában (3. hely) és Suzukában (2. hely). Utóbbi nagydíjon emlékezetes csatát vívott Kimi Räikkönennel, aki a mezőny végéről fölkapaszkodva, jobban tapadó gumijainak köszönhetően az utolsó körben vette el tőle a győzelmet. Összetettben 58 ponttal a világbajnokság ötödik helyén végzett.